Video: SA fliek draai by Toronto-filmfees | Maroela Media
Video: SA fliek draai by Toronto-filmfees
Die Suid-Afrikaanse fliek, Vaya, is vandeesweek aangewys as een van 'n eksklusiewe groep internasionale flieks wat vanjaar by die 41ste Toronto-filmfees vertoon gaan word.
Vaya verweef drie verhale van eens hawelose mense, wat na Johannesburg trek op soek na geleenthede om geld te kan maak.
Nhlanhla wil geld maak om vir sy bruid se lobola te betaal. Hoewel 'n werksaanbod van sy neef lyk soos die oplossing vir sy probleme, is die opgewondenheid van korte duur wanneer hy uitvind wat die werk is wat hy moet doen.
Zanele bring 'n jong meisie Johannesburg toe om saam met haar ma te wees. Sy besef egter gou dat sy dié jong meisie se lewe in gevaar gestel het.
Laastens moet Nkulu sy trekarbeiderpa se lyk in Johannesburg gaan haal. Dit klink dalk soos 'n eenvoudige taak, maar hy besef gou hy is nie die enigste een wat die liggaam wil hê nie.
Die rolle word onderskeidelik vertolk deur Mary Twala, Sihle Xaba, Zimkhitha Nyoka en Warren Masemola.
Die regisseur, Akin Omotoso, het aan Times Live gesê dié fliek het agt jaar geneem om te voltooi. "Ons is opgewonde om aan te kondig dat Vaya se internasionale première by die Toronto-filmfees gaan plaasvind. Die fliek begin later vanjaar ook in Suid-Afrikaanse teaters draai," het hy gesê.